A BIZOTTSÁG 1991/2004/EK RENDELETE
(2004. november 19.)
az egyes borászati termékek leírása, jelölése, kiszerelése és oltalma tekintetében az 1493/1999/EK tanácsi rendelet alkalmazására vonatkozó egyes szabályok megállapításáról szóló 753/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 53. cikkére,
mivel:
(1)
A 2003/89/EK irányelvvel az élelmiszer-összetevők feltüntetése tekintetében módosított, az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 2000. március 20-i 2000/13/EK európai parlamenti és tanácsi irányelv (2) 6. cikke (3a) bekezdésének első albekezdése előírja, hogy az 1,2 %-nál magasabb alkoholtartalmú italok címkéjén fel kell tüntetni a fent említett irányelv IIIa. mellékletében meghatározott összes összetevőt.
(2)
A 2000/13/EK irányelv 6. cikke (3a) bekezdése második albekezdésének a) pontja az 1493/1999/EK rendelet 1. cikke (2) bekezdésében meghatározott termékeket illetően előírja, hogy a fenti irányelv IIIa. mellékletében meghatározott kiszerelési módok a fenti rendelet 75. cikkében leírt eljárás szerint fogadhatóak el.
(3)
Az 1493/1999/EK rendelet VII. melléklete D. pontjának (1) bekezdése és a VIII. melléklet F. pontjának (1) bekezdése pontosan leírja, hogy a címkén szereplő adatok a Közösség egy vagy több nyelvén olyan módon készülnek, hogy a végső fogyasztó ezen adatok mindegyikét könnyen megértse.
(4)
Következésképpen módosítani kell a 753/2002/EK bizottsági rendeletet (3).
(5)
E rendeletet 2004. november 25-től, a 2003/89/EK irányelv átvételi határidejétől kell alkalmazni.
(6)
A Borpiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
A 753/2002/EK rendelet a következőképpen módosul:
1.
A 3. cikk a következőképpen módosul:
a)
Az (1) bekezdés második albekezdése helyébe a következő szöveg lép:
„Az importőrre, a bortétel számára, továbbá a 2000/13/EK irányelv 6. cikke (3a) bekezdésében meghatározott összetevőkre vonatkozó kötelező adatok az egyéb kötelező adatokat tartalmazó mezőn kívül is feltüntetésre kerülhetnek.”
b)
A következő (3) bekezdés hozzáadásra kerül:
„(3) Amennyiben egy, az 1493/1999/EK rendelet 1. cikke (2) bekezdésében megadott termékben egy vagy több, a 2000/13/EK irányelv IIIa. mellékletében felsorolt összetevő található, az esetben a címkén az összetevőket a »tartalmaz« szót követően kell feltüntetni. Szulfitok esetén a következő megjelölések használhatóak: »szulfitok«, »kénanhidrid« vagy »kén-dioxid«.”
2.
A 11. cikk (2) bekezdése helyébe a következő szöveg lép:
„(2) A 3. cikk (1) és (3) bekezdésének rendelkezései a szükséges változásokkal alkalmazandóak a 12. cikkben meghatározott kötelező megjelölésekre.”.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
2004. november 25-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. november 19-én.